(2)

cuirtear isteach na hAirteagail seo a leanas: “Airteagal 10a Íocaíochtaí díreacha a choigeartú in 2013 1. Aon suim íocaíocht dhíreach ar fiú breis agus EUR 5 000 é agus atá le deonú d’fheirmeoir sa bhliain féilire 2013, déanfar an méid sin a laghdú 10 %. 2. Déanfar an laghdú dá bhforáiltear i mír 1 a mhéadú ceithre phointe céatadáin i gcás suimeanna ar fiú breis agus EUR 300 000 iad. 3. Ní bheidh feidhm ag mír 1 ná ag mír 2 maidir le híocaíochtaí díreacha a dheonaítear d’fheirmeoirí sa Bhulgáir agus sa Rómáin agus sna ranna Francacha thar lear, sna hAsóir agus i Maidéara, sna hOileáin Chanáracha agus sna hOileáin Aeigéacha. 4. De mhaolú ar mhír 1, is 0 % a bheidh sa laghdú dá dtagraítear sa mhír sin sna Ballstáit nua seachas an Bhulgáir agus an Rómáin. Airteagal 10b Íocaíochtaí díreacha in 2013 a choigeartú ar bhonn deonach 1. Féadfaidh aon Bhallstát a chuir Airteagal 1 de Rialachán (CE) Uimh. 378/2007 i bhfeidhm i ndáil leis an mbliain féilire 2012 iarratas a dhéanamh ar laghdú (dá ngairtear “coigeartú deonach” anseo feasta) i gcás suimeanna uile na n-íocaíochtaí díreacha a thabharfar ar a chríoch i ndáil leis an mbliain féilire 2013. Cuirtear coigeartú deonach i bhfeidhm chomh maith leis an gcoigeartú ar íocaíochtaí díreacha dá bhforáiltear in Airteagal 10a den Rialachán seo. Féadfar difreáil ar bhonn réigiúin a dhéanamh i gcás coigeartaithe dheonaigh, ar choinníoll gur bhain an Ballstát leas as an rogha dá bhforáiltear in Airteagal 3(1)(b) de Rialachán (CE) Uimh. 378/2007. 2. Ní shárófar leis an uasráta laghdaithe a thiocfaidh ó chur i bhfeidhm Airteagal 10a agus mír 1 den Airteagal seo ráta céatadánach an laghdaithe a eascraíonn ó chur i bhfeidhm Airteagal 7 den Rialachán seo agus Airteagal 1(1) de Rialachán (CE) Uimh. 378/2007 mar a chuirtear i bhfeidhm i gcás na suimeanna a dheonófar d’fheirmeoirí i ndáil leis an mbliain féilire 2012 sna réigiúin lena mbaineann. 3. Ní shárófar leis na suimeanna a eascraíonn ó chur i bhfeidhm an choigeartaithe dheonaigh na glanmhéideanna a shocraigh an Coimisiún don bhliain féilire 2012 de bhun Airteagal 4(1) de Rialachán (CE) Uimh. 378/2007. 4. Beidh na suimeanna a eascraíonn ó chur i bhfeidhm an choigeartaithe dheonaigh ar fáil sa Bhallstát inar gineadh iad, mar thacaíocht ón Aontas faoi chlárú agus maoiniú forbartha tuaithe ag CETFT. 5. Faoin 8 Deireadh Fómhair 2012, déanfaidh na Ballstáit cinneadh faoin méid seo a leanas, agus cuirfidh siad é in iúl don Choimisiún: (a) ráta an choigeartaithe dheonaigh don chríoch iomlán agus, i gcás inarb infheidhme, do gach réigiún; (b) an suim iomlán a laghdófar faoin gcoigeartú deonach don chríoch iomlán agus, i gcás inarb infheidhme, do gach réigiún. Airteagal 10c Na suimeanna a eascraíonn ó choigeartú deonach agus ó chur i bhfeidhm Airteagal 136 1. Bunaithe ar na suimeanna a chuireann na Ballstáit in iúl de bhun Airteagal 10b(5), glacfaidh an Coimisiún gníomhartha cur chun feidhme, gan an nós imeachta dá dtagraítear in Airteagal 141(2) nó in Airteagal 141b(2), lena socraítear na suimeanna a thagann as coigeartú deonach, a chur i bhfeidhm. 2. Maidir leis na suimeanna a shocraítear de bhun mhír 1, mar aon leis na suimeanna a thiocfaidh ó chur i bhfeidhm Airteagal 136 don bhliain airgeadais 2014, cuirfear iad leis an miondealú a dhéanfaidh an Ballstát de réir bliana ar an méid a chuirfidh CETFT le cláir fhorbartha tuaithe. 3. Féadfaidh na Ballstáit a chinneadh uasráta na ranníocaíochta ó CETFT a shárú maidir leis na suimeanna a chuirfear leis an miondealú bliantúil a dhéanfaidh Ballstát dá dtagraítear i mír 2. Ní chuirfear na suimeanna a chuirtear leis an miondealú bliantúil a dhéanfaidh na Ballstáit dá dtagraítear i mír 2 faoi réir íocaíocht suim aonair réamh-mhaoiniúcháin do chláir fhorbartha tuaithe. 4. Glacfaidh an Coimisiún gníomhartha cur chun feidhme lena leagtar síos rialacha chun na suimeanna dá dtagraítear i mír 2 a chur i láthair i bpleananna maoiniúcháin na gclár forbartha tuaithe. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 141b(2). Airteagal 10d Glan-uasteorainn CERT 1. Ríomhfar an uasteorainn do chaiteachas CERT i ndáil leis an mbliain airgeadais 2014 de réir na suimeanna uasta a leagtar síos lena aghaidh leis an Rialachán a ghlac an Chomhairle de bhun Airteagal 312(2) den Chonradh ar Fheidhmiú an Aontais Eorpaigh lúide na suimeanna dá dtagraítear in Airteagal 10c(2) den Rialachán seo. 2. Glacfaidh an Coimisiún gníomhartha cur chun feidhme, gan an nós imeachta dá dtagraítear in Airteagal 141(2) nó in Airteagal 141b(2) a chur i bhfeidhm, lena socraítear an t-iarmhéid glan a bheidh ar fáil le haghaidh chaiteachas CERT i ndáil leis an mbliain airgeadais 2014 ar bhonn na sonraí dá dtagraítear i mír 1.”;